འི་རྒྱ་མཚོ་རྦ་ཀློང་དྲག་ཏུ་འཁྲུག་པའི་དབུས་སུ།  ཕྱི་གནམ་ལྕགས་འབར་བའི་གཞལ་ཡས་ཁང་གྲུ་བཞི་པ་ལ་ནང་ཐོད་མཁར་གྲུ་གསུམ་རྨང་གཞི་(༡༦)རྡོ་རྗེ་ཕ་ལམ་ལས་བྱས་པ།  དེའི་དབུས་སུ་ལྕགས་ཀྱི་དྲེའུ་རྟ་རྐང་གསུམ་རྫུ་འཕྲུལ་དང་ལྡན་ཞིང་རླུང་གི་གཤོག་པ་ཅན།  སྲིན་པོའི་ཐོད་སྒ་དང་པགས་པས་གཡོགས་ཤིང་།  སྦྲུལ་གདུག་པའི་གོང་རྨེད་ཅན།  དེའི་སྟེང་དུ་མ་ཡིག་སྔོ་སྐྱ་ལས་བྱུང་བའི་རྩེ་གསུམ་མ་ཡིག་གིས་མཚན་པ།  དེ་ལས་འོད་འཕྲོས།  དགྲ་བགེགས་གདུག་པ་ཅན་ཐམས་ཅད་ཚར་བཅད།  ཚུར་འདུས་རྩེ་གསུམ་ལ་ཐིམ།  དེ་ཡོངས་སུ་གྱུར་པ་ལས་ནག་མོ་ཆེན་མོ་རེ་མ་ཏཱི་རང་བྱུང་རྒྱལ་མོ་སྐུ་མདོག་སྔོ་ནག། ཞལ་གཅིག་ཕྱག་བཞི་པ།  ཤིན་ཏུ་གཏུམ་ཞིང་མི་སྡུག་པའི་ཞལ་རབ་ཏུ་གདངས་ནས་མཆེ་བ་བཞི་གཙིགས་ཏེ་ཨ་ལ་ལའི་གད་རྒྱངས་གནམ་ས་གཡོ་བར་སྒྲོག་པ།  སྤྱན་གསུམ་དང་ལྡན་ཅིང་ཁྲོ་གཉེར་གཡོ་བ།  ཕྱག་བཞིའི་གཡས་ཀྱི་དང་པོས་རྩེ་གསུམ་འཕྱར་ཞིང་།  གཉིས་པས་ལྕགས་ཀྱི་ཕུར་བུ་བགེགས་ལ་འདེབས་ཤིང་སྒྲིལ་བ།  གཡོན་གྱི་དང་པོས་འཕྲུལ་གྱི་མེ་ལོང་ལས་ལེགས་ཉེས་འབྱེད་ཅིང་།  གཉིས་པས་སྦྲུལ་གྱི་ཞགས་པས་བསྟན་དགྲ་འཆིང་བ།  ཐོད་སྐམ་ལྔའི་དབུ་རྒྱན་དང་ཁྲག་འཛག་པའི་མགོ་བོ་རློན་པ་ལྔ་བཅུའི་དོ་ཤལ་འཕྱང་ཞིང་ཁྲག་གི་ཐིག་ལེ་ཞག་གི་སོ་རིས།  ཐལ་ཆེན་གྱི་ཚོམ་བུ་ཅན།  སྤྱི་བོར་ཟླ་བ་དང་ལྟེ་བར་ཉི་མས་བརྒྱན་ཅིང་སྙན་གཡས་གཡོན་ལ་སེངྒེ་དང་སྦྲུལ་གྱིས་བརྗིད་པ།  སྐུ་ལ་དར་ནག་གི་ན་བཟའ་སྦྲུལ་གྱི་སྒྲོག་ཟུང་ཅན་འཇའ་ཚོན་རིས་གསོལ་ཞིང་།  སྐེད་པར་བདུད་ཀྱི་ལྦམ་ཤིང་དང་སྒའི་སྔ་ཤ་ལ་ནད་རྐྱལ།  ཕྱི་ཤ་ལ་མཚོན་གྲུ་སོགས་མི་སྡུག་པའི་ཆས་སྣ་ཚོགས་ཀྱིས་བརྒྱན་ཏེ།  བསྟན་དགྲ་མ་ལུས་པ་སྐད་ཅིག་གིས་ཟ་བ་ལྟ་བུ།  དེའི་འཁོར་དུ་དུས་བཞིའི་ལྷ་མོ།  ཡེ་ཤེས་ཀྱི་མ་མོ།  འཇིག་རྟེན་གྱི་མ་མོ།  ལྷ།  ཀླུ།  གནོད་སྦྱིན།  དྲི་ཟ།  གྲུལ་བུམ།  སྲིན་མོ།  ནམ་མཁའ་ལྡིང་ལ་སོགས་པ་འཇིགས་སུ་རུང་བའི་མཚོན་ཆ་ཐོགས་པའི་ཚོགས་ཀྱིས་ནམ་མཁའ་དང་ས་གཞི་གང་ཞིང་།  ལས་མཁན་ཆུ་སྲིན་གདོང་དང་སེངྒེ་གདོང་ཅན་གཉིས་སྔོན་དང་ཕྱི་ནས་རྒྱུག་པ།  མ་མོ་ཆེན་མོ་ལྕགས་ཀྱི་ཕུར་བུ་སྒྲིལ་ཏེ་བགེགས་ལ་འདེབས་པ་བརྒྱད་མདུན་ན་གར་འཆམས་བྱེད་པའི་གཙོ་འཁོར་ཐམས་ཅད་ཀྱི་སྤྱི་བོར་ཨོཾ་དཀར་པོ།  མགྲིན་པར་ཨཱཿདམར་པོ།  ཐུགས་ཀར་ཧཱུཾ་སྔོན་པོ་ལྷ་མོའི་ཐུགས་ཀར་མ་ཡིག་དང་བཅས་པས་མཚན་པ།  བདག་ཉིད་ཀྱི་ཐུགས་ཀའི་ཧཱུཾ་སྔོན་པོའི་འོད་ཟེར་ལྕགས་ཀྱུའི་རྣམ་པ་ཅན་གྱིས་བྱང་ཤར་མུ་ལེ་དིང་།  འོག་མིན་ཆོས་ཀྱི་ཕོ་བྲང་།  ཆོས་འཁོར་རྒྱལ།  གཽ་སོ་མ་པུ་རིའི་གཙུག་ལག་ཁང་ལ་སོགས་པ་ནས།  རང་བྱུང་རྒྱལ་མོ་ལྕགས་ཕུར་མ་འཁོར་དང་བཅས་པ་སྐད་ཅིག་གིས་གནས་འདིར་སྤྱན་དྲངས།  གུ་གུལ་སྤོས་དཀར་ཅུང་ཞི་རྣམས་ཀྱི་དུད་པ་སྦར་ཞིང་།  དར་གྱི་གཡབ་མོ་དང་།  ཤུག་པའི་སྒྲ།  མི་རྐང་གི་གླིང་བུ།  ཟངས་དུང་སོགས་ཀྱི་ཚམ་རྔམས་དང་།  རོལ་མོ་དབྱངས་དང་བཅས་པས།  བྷྱཽཿརྣལ་འབྱོར་རེ་བ་ཆེན་པོས་ཡུལ་གྱི་ཕུར།  ། དར་ནག་གཡབ་ཚེ་མདའ་ན་སྤྱན་མ་རྟུལ།  ། དུང་སེམས་ཆེན་པོས་མདའ་ནས་ཤུག་གླུའི་སྒྲས།  ། དྲག་ཏུ་བོས་ཚེ་ཕུ་ན་སྙན་མ་སྲ།  ། མི་རྐང་གླིང་བུ་སྤོས་དཀར་དུད་སྤྲིན་གྱིས།  ། སྣ་དྲངས་མ་མོ་ཆེན་མོ་རེ་མ་ཏཱི།  ། རང་བྱུང་རྒྱལ་མོ་འབར་ཆེན་འཁོར་དང་བཅས།  ། དེ་རིང་བསྒྲུབ་ཕྱིར་འབོད་ཀྱིས་མྱུར་དུ་གཤེགས།  ། བྱང་ཤར་མུ་ལེ་དིང་དང་བ་ལང་སྐྱོང་།  ། ཆོས་འཁོར་(༡༧)རྒྱལ་སོགས་གར་བཞུགས་གནས་མཆོག་ནས།  ། རིངས་པར་བྱོན་ཏེ་དམ་རྫས་གཏོར་ཚོགས་བཞེས།  ། རྣལ་འབྱོར་རེ་འབྲས་མ་ལུས་འགྲུབ་པར་མཛོད།  ། ཨེ་ཧྱེ་ཧི་ཛ་ཨེ་ཨ་ར་ལི་ཧོ།  མ་མོ་ནག་མོ་ཏ་ལ།  མ་མོ་ནག་མོ་དུན་ཏ་བྷྱོཿཛཿཧཱུཾ་བཾ་ཧོཿནག་མོ་དུན་བྷྱོཿཞེས་སྤོས་དུད་གཡབ་དར་ཤུག་སྒྲ་རོལ་མོའི་བྱིན་འབེབས་དང་བཅས་ཏེ་སྤྱན་དྲངས།  པདྨའི་ཕྱག་རྒྱ་དང་བཅས་ཏེ་རོལ་མོ་མེད་པར།  ཏྲ་ཀ་རཀྵ་མ་ཧེ་གུ་ལ་པདྨ་ཡ།  ཏིཥྛ་ལྷན་ཙནྡྲ་སུརྱཱ་ཏི་ར་མཾ་ཧཱུཾ།  ཞེས་གདན་ཕུལ།  དབང་གི་ལྷས་དབང་བསྐུར།  རྡོ་རྗེ་འཇིགས་བྱེད་ཀྱིས་དབུ་བརྒྱན་པར་གྱུར།  མཁའ་འགྲོ་མ་མོའི་བརྡ་ཡི་ཕྱག། བགྱིད་ཀྱི་རང་བྱུང་རེ་མ་ཏཱི།  ། དགྱེས་པས་བཞེས་ནས་རྣལ་འབྱོར་པའི།  ། འདོད་དོན་མ་ལུས་བསྒྲུབ་ཏུ་གསོལ།  ། ཞེས་ཕྱག་བྱ།  ཨོཾ་མ་ཧཱ་ཀ་ལི་དེ་ཝི་ས་པ་རི་ཝཱ་ར་ཨརྒྷཾ་ནས་ཤཔྟའི་བར་གྱིས་མཆོད།  རཱུ་པ་ནས་སྤཪྴའི་བར་གྱིས་འདོད་ཡོན་ལྔ་ཕུལ།  ཕྲ་མོ་སྦོམ་པོ་ལས་བྱུང་བའི།  ། ཞེས་སོགས་དང་།  ཆུ་དང་མ་འདྲེས་དང་མའི་ཁྲག། ཅེས་སོགས་དམག་ཟོར་མའི་སྐབས་བཞིན་བྱས་མཐར།  རང་བྱུང་རྒྱལ་མོ་ལྕགས་ཕུར་མ་འཁོར་དྭངས་བཅས་པའི་ལྗགས་ཧཱུཾ་ལས་སྐྱེས་པའི་རྡོ་རྗེ་རྩེ་གཅིག་པ་དམར་པོ་འོད་ཀྱི་སྦུ་གུ་ཅན་གྱིས་གཏོར་མའི་བཅུད་ཐམས་ཅད་དྲངས་ཏེ་གསོལ་བར་བསམས་ལ།  ནག་མོ་རེ་མ་ཏཱི་མཾ་ས།  རཀྟ།  ཙིཏྟ།  གོ་རོ་ཙ་ན།  པཉྩ་ཨི་དཾ་བ་ལ་ཏ་ཁ་ཁ་ཁཱ་ཧི་ཁཱ་ཧི།  ཞེས་ལན་བདུན་གྱིས་གཏོར་མ་དང་།  སྔར་བཞིན་ཨརྒྷཾ་སོགས་ཀྱིས་མཆོད།  རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས།  རྡོ་རྗེ་གསུམ་གྱི་ལྷ་ཚོགས་མདུན་གྱི་ནམ་མཁར་སྤྱན་དྲངས།  ཡིག་བརྒྱ་བཟླས།  བྷྱཽཿགློ་བུར་ཉོན་མོངས་དབང་གིས་མ་ཁྱོད་ཀྱི།  ། སྐུ་གསུང་ཐུགས་དང་འགལ་བའི་ཉམས་ཆག་རྣམས།  ། བསམ་པ་ཐག་པས་འོད་གསལ་ཆོས་དབྱིངས་སུ།  ། རྣམ་པར་མི་རྟོག་རབ་ཏུ་བཤགས་པར་བགྱི།  ། ཞེས་བཤགས་པ་བྱས་ནས།  བསྐང་རྫས་རྣམས་སྤྱི་ལྟར་བྱིན་གྱིས་བརླབས།  བྷྱཽཿརབ་དམར་དགྲ་བགེགས་སྙིང་ཁྲག་མཆོད་ཡོན་དང་།  ། དབང་པོའི་མེ་ཏོག་ཚིལ་ཆེན་དུད་པའི་སྤྲིན།  ། ཞུན་སྒྲོན་མཁྲིས་པའི་དྲི་ཆབ་ཤ་རུས་ཟས།  ། རྐང་གླིང་སྙན་པའི་རོལ་མོ་དམ་པ་ཡིས།  ། རྒྱལ་ཡུམ་རང་བྱུང་རྒྱལ་མོའི་ཐུགས་དམ་བསྐངས།  ། རྒྱུག་བྱེད་གདོང་ཅན་གཉིས་ཀྱི་ཐུགས་དམ་བསྐངས།  ། ལྕགས་ཕུར་མ་མོ་རྣམས་ཀྱི་ཐུགས་དམ་བསྐངས།  ། བཀའ་ཉན་དྲེགས་བྱེད་རྒྱ་མཚོའི་ཐུགས་དམ་བསྐངས།  ། ཐུགས་དམ་སྐོངས་ཤིང་ཉམས་ཆག་གསོས་གྱུར་ནས།  ། བར་གཅོད་ཀུན་སོལ་མཐུན་རྐྱེན་མ་ལུས་སྒྲུབས།  ། མདུང་རྣོན་རྩེ་གསུམ་མེ་ལོང་ལྕགས་ཀྱི་ཕུར།  ། སྦྲུལ་ཞགས་ཁྲམ་ཤིང་ནད་རྐྱལ་ཚོན་གྲུ་དང་།  ། ཉི་ཟླ་སེངྒེ་དུག་སྦྲུལ་ལྕགས་དྲེའུ།  ། བྱང་ཁྲེས་དར་གྱི་ན་བཟའ་འཇའ་རིས་ཀྱིས།  ། རྐང་པ་ཕྱི་མ་འགྲེ།  མཚོན་གྱིས་མི་ཕིགས་འཇིགས་རུང་རྡོ་རྗེའི་གོ།  ། དགྲ་བགེགས་ཐལ་བར་རློག་བྱེད་རྣོ་ངར་མཚོན།  ། ཁྲག་ཞག་ཐལ་ཆེན་ཚོམ་བུ་ཐིག་ལེའི་རིས།  ། ཕྱག་རྒྱ་རྣམ་དྲུག་མཁའ་འགྲོའི་ཡོ་ཆས་ཀྱིས།  ། ྾྾྾྾྾྾མི་ཡི་དབང་འབྲས་ནུས་ལྡན་སྐམ་པོ་དང་།  ། ནགས་ཚལ་ཤིང་ཏོག་རླན་མེད་ཤིང་ལོ་ནི།  ། རླུང་ཁྱེར་སར་མ་ལྷུང་དང་འཆི་ཁའི་མཚལ།  ། གྲི་སྙིང་སིནྡྷུ་ར་ཡིས་བྱུགས་པ་འདིས།  ། ྾ནལ་བུའི་ཤ་ཁྲག་དེ་ཡི་རྒྱལ་མཚན་དང་།  ། རྟ་དྲེལ་གཡག་འབྲི་བྱ་ལུག་ཁྱི་སྨུག་ནག། ལྕགས་ཀྱི་མཆུ་སྡེར་འབར་བའི་བྱ་རོག་དང་།  ། མི་བཟད་ཤུགས་འཆང་ཆུ་སྐྱར་ཚོགས་(༡༨)རྣམས་ཀྱིས།  ། ྾རི་རབ་ལ་འགྲན་གཏོར་ཚོགས་སྨན་རག་དང་།  ། མཁའ་འགྲོ་མ་མོའི་གླུ་དབྱངས་སྙན་པའི་ཚོགས།  ། འདོད་ཡོན་སྣ་ལྔ་གླིང་བཞི་ཉི་ཟླར་བཅས།  ། གསང་རྟེན་བྲིས་སྐུ་བརྗིད་དང་འབར་བ་ཡིས།  ། རྒྱལ་ཡུམ་ཞེས་སོགས་དང་།  དུས་ཀྱི་མཐའ་འདིར་བློ་བཟང་གྲགས་པ་ཡི།  ། བསྟན་པ་རིན་ཆེན་མི་ནུབ་རྒྱས་པ་དང་།  ། དེ་འཛིན་སྐྱེས་ཆེན་དམ་པའི་སྐུ་ཚེ་བརྟན།  ། འཕྲིན་ལས་མངའ་ཐང་ཡར་ཟླ་ལྟར་འཕེལ་མཛོད།  ། ཅེས་འཕྲིན་ལས་བཅོལ་ཞིང་སྐབས་འདིར་བསྐང་གཏོར་ཕུལ།  དེ་ནས་བསྐུལ་བྱ་བ་ནི།  རིག་པ་ངར་དང་ལྡན་ཞིང་ཡི་དམ་ལྷའི་གསལ་སྣང་ཤིན་ཏུ་བརྟན་པས།  རོལ་མོའི་ཚམ་རྔམས་དང་བཅས་ཏེ་འདི་ལྟར།  བྷྱཽཿང་ནི་ཁྲོ་རྒྱལ་གཤིན་རྗེ་གཤེད།  ། ཁྱོད་ནི་སངས་རྒྱས་བསྟན་བསྲུང་མ།  ། དེང་འདིར་དགྲ་བགེགས་འཇོམས་ཕྱིར་བསྐུལ།  ། འབར་བའི་དཔུང་ཚོགས་ད་ཤོམས་ཤིག། བསྟན་ལ་གནོད་པའི་མི་དག་དང་།  ། མི་མིན་འབྱུང་པོ་འདི་དག་གིས།  ། ཞིང་བཅུ་ཚང་བར་བྱས་པ་ནི།  ། ཡེ་ཤེས་ཐུགས་ཀྱིས་དགོངས་པར་མཛོད།  ། ཤུགས་དྲག་རྩེ་གསུམ་རྣོན་པོ་གདེངས།  ། གནམ་ལྕགས་ཕུར་བུ་འབར་བ་སྒྲིལ།  ། འཕྲུལ་གྱི་མེ་ལོང་ལ་ལྟོས་ལ།  ། སྦྲུལ་ཞགས་འབར་བས་མྱོས་པར་མཛོད།  ། མ་མོ་ལྕགས་ཕུར་ཐོགས་པ་དང་།  ། དུས་བཞིའི་ལྷ་མོ་གདོང་གཉན་སོགས།  ། དཔུང་ཆེན་ཀུན་གྱིས་མཐུ་བསྐྱེད་ལ།  ། དགྲ་བགེགས་ཐལ་བའི་རྡུལ་དུ་རློག། བདུད་ཀྱི་ཁྲམ་ཁ་རྒྱ་གྲམ་བྲིས།  ། ཤོ་རྡེ་ནག་པོ་མདུན་དུ་ཁྲོམས།  ། ནད་ཀྱི་རྐྱལ་པའི་ཁ་གདངས་ཏེ།  ། མཚོན་ཆའི་ཚོགས་ཀྱིས་གཟིར་ལ་ཤོག། རོ་ལངས་མཁའ་འགྲོ་ཤ་ཟ་མོ།  ། སྟག་གཟིག་བྱ་གླག་ཁྲ་ཆུ་སྐྱར།  ། འཇིགས་རུང་ཤ་ཟ་ཕོ་ཉའི་དཔུང་།  ། སྤྲོས་ཏེ་བདུད་དཔུང་ཤ་ཁྲག་ཆོམས།  ། གནོད་བྱེད་ལོག་འདྲེན་རྣམ་པར་ཤེས།  ། ཆོས་ཀྱི་དབྱིངས་སུ་དྲངས་ནས་ཀྱང་།  ། ཕུང་པོ་བདུད་རྩིའི་ཚོགས་རྣམས་ལ།  ། མཁའ་འགྲོ་ཁྱེད་རྣམས་རོལ་ཏུ་གསོལ།  ། ཞེས་བསྐུལ་ནས་སྤྱི་བཟློག་དང་མཐུན་པའི་དངོས་གྲུབ་མ་རྣམས་སྤྱི་ལྟར་བྱ།  དེ་ནས་བཟླས་པ་ནི།  རང་ཡི་དམ་དུ་གསལ་བའི་ཐུགས་ཀའི་ཏིང་ངེ་འཛིན་སེམས་དཔའ་ལས་འོད་ཟེར་ཚ་ཞིང་འབར་བ་འཕྲོས།  རང་བྱུང་རྒྱལ་མོའི་ཐུགས་ཀའི་མ་ཡིག་ལ་ཕོག། ཐུགས་རྒྱུད་བསྐུལ་ཏེ་འདོད་པའི་ལས་བསྒྲུབ་པར་བསམས་ལ།  ཨོཾ་ཏྲཀ་རཀྵ་མ་མ་མཧཱ་དུན་བྷྱོཿམཧཱ་ཡཀྵ།  མཧཱ་ཏིཀ་སྣ་ནག་མོ་དུན་ཏིང་ཐུན་བྷྱོཿཞེས་ཅི་འགྲུབ་བཟླས།  ཡིག་བརྒྱས་ལྷག་ཆད་ཁ་བསྐང་།  གཏོར་མ་བྱིན་གྱིས་བརླབས་ཏེ་སྔར་བཤད་པའི་སྔགས་ཀྱིས་འབུལ།  ཨརྒྷཾ་སོགས་ཀྱིས་མཆོད་ལ་གཞིས་བདག་གཏོར་མ་བཏང་ནས།  འདི་ལྟར་བསྟོད་དེ། ༈བྷྱོཿལྕགས་ཕུར་ཆེན་མོ་མི་བཟད་རེ་མ་ཏཱི།  ། འཇིགས་རུང་ཞལ་གཅིག་ཕྱག་བཞི་འབར་བའི་སྐུ།  ། དུས་མཐའི་ཆར་སྤྲིན་ལྟར་གནག་ཁྲོ་མོ་ཆེ།  ། ཁྱོད་ཀྱི་སྐུ་གསུང་ཐུགས་ལ་བསྟོད་པར་བགྱི།  ། ཆོས་དབྱིངས་རྒྱ་མཚོ་ལྟ་བུར་གྱུར་པ་ལ།  ། རྟག་ཏུ་མཉམ་པར་བཞག་ལས་མི་གཡོ་ཡང་།  ། ཉི་མའི་གཉེན་དང་སྨོན་ལམ་ལྷན་ཅིག་མཐུས།  ། དུས་འདིར་དྲག་མོའི་སྐུར་བཞེངས་ཁྱོད་ལ་བསྟོད།  ། བདུད་ཀྱི་དཀྱིལ་འཁོར་མ་ལུས་ཟ་ནུས་པའི།  ། འཇིགས་རུང་རྡོ་རྗེ་དྲག་མོའི་སྐུར་བསྟན་ཡང་།  ། སྒྲུབ་པོ་བདག་ཉིད་འཁོར་དང་བཅས་པ་ལ།  ། མ་ལྟར་བརྩེ་བའི་ལྷ་མོ་ཁྱོད་ལ་བསྟོད།  ། དྲང་སྲོང་མཆོག་སྲེད་སྔོ་སྐྱས་ཤིས་པ་བརྗོད།  ། ལྕགས་ཕུར་སྲིན་(༡༩)མོ་བརྒྱད་ཀྱིས་གར་འཆམས་བྱེད།  ། དུས་བཞིའི་ལྷ་མོས་ལས་ཀྱི་ཕོ་ཉ་འགྱེད།  ། ལྕགས་ཀྱི་དྲེའུ་རྟས་སྟོང་གསུམ་བསྐོར་ལ་བསྟོད།  ། དང་པོར་རྒྱལ་བ་ཁྱབ་བདག་རྡོ་རྗེ་འཆང་།  ། ཤཱཀྱའི་རྒྱལ་པོ་བཅས་ཀྱིས་བཀའ་བསྒོས་ཤིང་།  ། བར་དུ་གྲུབ་དབང་པདྨ་འབྱུང་གནས་དང་།  ། ཁྱད་པར་ཨ་ཏི་ཤ་ཡིས་དམ་ཚིག་ཕོབ།  ། དུས་འདིར་ཁམས་གསུམ་བླ་མ་ཙོང་ཁ་པས།  ། རྡོ་རྗེ་སྤྱི་བོར་བཞག་ཅིང་མནའ་ཆུ་བླུད།  ། ཇི་ལྟར་བཀའ་བསྒོས་དམ་བཅའ་ཉེར་དགོངས་ནས།  ། རྒྱལ་བའི་བསྟན་པ་མ་ལུས་རྒྱས་པར་མཛོད།  ། ཁྱད་པར་རྒྱལ་བ་མཉམ་མེད་ཤཱཀྱའི་གཙོ།  ། གང་གི་གསུང་རབ་མཐར་ཐུག་བློ་བཟང་གྲགས།  ། ལེགས་བཤད་བདུད་རྩིའི་ཆུ་རྒྱུན་དམ་པ་འདི།  ། སྲིད་མཐའི་བར་དུ་ནུབ་པ་མེད་པར་མཛོད།  ། བཀྲ་ཤིས་མ་ལུས་གཅིག་ཏུ་འཁྱིལ་པའི་ས།  ། བདེ་བ་ཅན་གྱི་གཞིས་བྱེས་དགེ་འདུན་ཀུན།  ། ཐུགས་མཐུན་ཁྲིམས་གཙང་བཤད་དང་སྒྲུབ་པ་རྣམས།  ། རྟག་ཏུ་རྒྱས་ཤིང་བར་གཅོད་མེད་པར་མཛོད།  ། ཅེས་བསྟོད་ཅིང་མཇུག་ཏུ་མངའ་གསོལ་སོགས་དམག་ཟོར་མ་བཞིན་བྱ་ཞིང་།  འདི་ལ་བརྟེན་པའི་ལས་སྦྱོར་རྣམས་ནི་གཞུང་གཞན་ལས་ཤེས་པར་བྱའོ།  ། ཞེས་རྒྱལ་ཡུམ་རང་བྱུང་རྒྱལ་མོ་ལྕགས་ཕུར་མར་བསྟོད་ཅིང་ཐུགས་དམ་བསྐང་བའི་རིམ་པ་དངོས་གྲུབ་ཆུ་རྒྱུན་ཅེས་བྱ་བ་འདི་ནི།  དོན་གྱི་སླད་དུ་མཚན་ནས་སྨོས་ཏེ་མཁན་རིན་པོ་ཆེ་གནས་བརྟན་འདུལ་བ་འཛིན་པ་བློ་བཟང་ཆོས་འཕེལ་གྱིས་གཙོ་མཛད།  རྟ་ནག་བདེ་ཅན་མི་ཚན་གཞིས་བྱེས་ཚང་མས་དགོས་ཞེས་བསྐུལ་མ་བྱུང་བར་བརྟེན།  དཔལ་ཇོ་བོ་རྗེ་ལྷ་གཅིག་དཱི་པཾ་ཀ་རའི་བཞེད་སྲོལ་སོགས་ལ་ཞིབ་པར་བརྟགས་ཏེ་༧གཤིན་རྗེའི་གཤེད་ཀྱི་རྣལ་འབྱོར་པ་ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའི་ཡི་གེ་པ་ནི་དགེ་ཚུལ་བློ་བཟང་རིག་གྲོལ་གྱིས་བགྱིས་པ་འཇིག་རྟེན